Broj: 711-I-547-P-436-18/20-17-8

Zagreb, 16. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Dalibora Domitrovića, gradonačelnika Grada Ogulina,** na 75. sjednici, održanoj 16. siječnja 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Dalibora Domitrovića, gradonačelnika Grada Ogulina, povodom navodnog pogodovanja trgovačkim društvima Otočki vrtovi d.o.o., GDM-TIM d.o.o. i GTM-Gavan d.o.o. te povodom ostalih navoda iz prijava zaprimljenih dana 31. prosinca 2018.g., pod brojem: 711-U-3787-P-436/18-01-1, zatim dana 3. siječnja 2019.g.,** **pod brojem: 711-U-87-P-436-18/19-02-1 te dana 16. siječnja 2019.g., pod brojem: 711-U-363-P-27/19-01-5, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Povjerenstvo je dana 31. prosinca 2018.g. pod brojem: 711-U-3787-P-436/18-01-1 zaprimilo neanonimnu prijavu protiv dužnosnika Dalibora Domitrovića, gradonačelnika Grada Ogulina, povodom koje je otvoren predmet pod brojem P-436/18. Dana 3. siječnja 2019.g. Povjerenstvo je u istom predmetu, pod brojem: 711-U-87-P-436-18/19-02-1 zaprimilo i drugu anonimnu prijavu protiv istog dužnosnika, a potom dana 16. siječnja 2019.g. i dopunu neanonimne prijave zaprimljenu pod brojem: 711-U-365-P-436-18/19-04-1.

Također, dana 16. siječnja 2019.g pod brojem: 711-U-363-P-27/19-01-5 zaprimljena je još jedna neanonimna prijava drugog podnositelja protiv dužnosnika Dalibora Domitrovića te je povodom iste otvoren predmet broj P-27/19.

S obzirom da se sve navedene prijave odnose na istog dužnosnika te su sličnog činjeničnog stanja i temelje se na istoj pravnoj osnovi, Povjerenstvo je zaključkom broj: 711-I-96-P-27/19-02-16 spojilo navedene predmete u jedan postupak koji se vodi pod brojem P-436/18.

U prijavama se u bitnom navodi da je dužnosnik Dalibor Domitrović kao jedini član Skupštine trgovačkog društva Radio Ogulin d.o.o. utjecao na angažiranje trgovačkog društva GDM-TIM d.o.o. u vlasništvu dužnosnikove majke za obavljanje knjigovodstvenih poslova za društvo Radio Ogulin d.o.o. koji je u većinskom vlasništvu Grada Ogulina.

U jednoj od prijava se nadalje navodi da je dužnosnik Dalibor Domitrović osnivač i suvlasnik trgovačkog društva Grumf d.o.o. te da je upravljačka prava na temelju udjela u vlasništvu navedenog trgovačkog društva prenio na bratovu suprugu.

U prijavama se nadalje navodi da je trgovačko društvo Grumf d.o.o. u kojem dužnosnik ima udjele u vlasništvu poslovalo s trgovačkim društvom Reneth Ogulin d.o.o. neposredno prije stupanja dužnosnika Dalibora Domitrovića na dužnost gradonačelnika Grada Ogulina te da su tijekom navedene poslove suradnje izdavani fiktivni računi, a trgovačko društvo Reneth Ogulin d.o.o. je kasnije financiralo izbornu kampanju Dalibora Domitrovića. Prijavitelj također ističe da je dužnosnik pogodovao trgovačkom društvu Otočki vrtovi d.o.o. koje je društvo kćer društva Reneth Ogulin d.o.o., i to na način da im je omogućio osnivanje prava građenja na zemljištu u poduzetničkoj zoni Ogulin, bez javnog natječaja. Nakon što trgovačko društvo Otočki vrtovi d.o.o. nije izvršilo ugovorne obveze, raskinut je ugovor o osnivanju prava građenja te je isto zemljište prodano društvu Bjelin d.o.o. uz uvjet isplate 2 milijuna kuna za građevinske radove koje je naručilo društvo Reneth Ogulin d.o.o. i za iste angažiralo tvrtku GTM-Gavan d.o.o. Prijavitelj nadalje ističe da je s trgovačko društvo Otočki vrtovi d.o.o., nakon što je izgubilo pravo građenja na jednom zemljištu zbog neispunjenja obveza, dobilo pravo građenja na drugom zemljištu.

U prijavi se također navodi da je Grad Ogulin stupao u višemilijunske poslovne odnose s trgovačkim društvom GTM-Gavan d.o.o. koje je povezano s dužnosnikom s obzirom da je sin vlasnika navedenog trgovačkog društva prijatelj dužnosnika Dalibora Domitrovića, dok snaha vlasnika obavlja pravne poslove za Grad Ogulin.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Dalibor Domitrović obnaša dužnost gradonačelnika Grada Ogulina, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili kada se osnovano može smatrati da utječe ili kada može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka propisano je da su povezane osobe u smislu toga Zakona članovi obitelji dužnosnika iz stavka 2. toga članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Uvidom u podatke sudskog registra Trgovačkog suda u Zagrebu – Stalna služba u Karlovcu utvrđeno je da je pod matičnim brojem subjekta: 020000279, OIB: 09873730926 upisano trgovačko društvo Radio Ogulin d.o.o. iz Ogulina. Kao jedan od pet osnivača/članova navedenog trgovačkog društva upisan je Grad Ogulin.

Uvidom u podatke sudskog registra istog trgovačkog suda utvrđeno je da je pod matičnim brojem subjekta: 020015151, OIB: 42464387855 upisano trgovačko društvo GDM-TIM d.o.o. iz Ogulina. Kao jedan od osnivača/članova društva te kao prokurist društva upisana je Ivka Domitrović.

Grad Ogulin dostavio je očitovanje KLASA: 010-01/19-01/11, URBROJ: 2133/02-01/1-19-4 od 14. ožujka 2019.g. u kojem se, između ostaloga navodi da udio Grada Ogulina u trgovačkom društvu Radio Ogulin d.o.o. iznosi 91%, a gradonačelnik Grada Ogulina, dužnosnik Dalibor Domitrović zastupa Grad Ogulin u Skupštini tog trgovačkog društva.

Na zahtjev Povjerenstva trgovačko društvo Radio Ogulin d.o.o. dostavilo je očitovanje od 19. veljače 2019.g. u kojem se navodi da navedeno trgovačko društvo nikad nije stupalo u poslovne odnose s trgovačkim društvom GDM-TIM d.o.o. niti je između navedenih trgovačkih društava ikada sklopljen bilo kakav ugovor.

Na dodatni upit Povjerenstva trgovačko društvo Radio Ogulin d.o.o. dostavilo je očitovanje od 27. veljače 2019.g. u kojem se navodi da poslove knjigovodstva, odnosno računovodstva za navedeno trgovačko društvo obavlja jedna fizička osoba koja je prijavljena na 1 sad rada dnevno te za navedeno prima plaću u iznosu od 1000,00 kn neto.

S obzirom da je iz očitovanja trgovačkog društva Radio Ogulin d.o.o. utvrđeno da navedeno trgovačko društvo nikada nije stupalo u poslovne odnose s trgovačkim društvom GDM-TIM d.o.o. u vlasništvu dužnosnikove majke niti to trgovačko društvo obavlja knjigovodstvene poslove za Radio Ogulin d.o.o., Povjerenstvo je utvrdilo da su navodi iz prijave koji ukazuju na navedeno neosnovani.

Vezano za navode iz prijave da je dužnosnik Dalibor Domitrović upravljačka prava na temelju udjela u vlasništvu trgovačkog društva Grumf d.o.o. prenio na bratovu suprugu, Povjerenstvo je izvršilo uvid u povijesni izvadak iz sudskog registra Trgovačkog suda u Zagrebu – Stalna služba u Karlovcu za trgovačko društvo Grumf d.o.o., MBS: 020009001, OIB: 020009001 te utvrdilo da je dužnosnik Dalibor Domitrović upisan kao jedan od dva člana/osnivača navedenog trgovačkog društva te je bio upisan kao direktor istog do 20. lipnja 2017.g.

Povjerenstvo je također izvršilo uvid izvješće o imovinskom stanju koje je dužnosnik podnio dana 6. srpnja 2017.g. povodom stupanja na dužnost te je utvrdilo da je dužnosnik u istom naveo kako je upravljačka prava na temelju udjela u vlasništvu trgovačkog društva Grumf d.o.o. prenio na odvjetnicu ……………………...

Uvidom u podatke iz matice vjenčanih za odvjetnicu na koju je dužnosnik prenio upravljačka prava utvrđeno je da ista nije udana za dužnosnikovog brata te da nije riječ o šogorici dužnosnika kako je to navedeno u prijavi.

S obzirom da je dužnosnik nakon stupanja na dužnost gradonačelnika Grada Ogulina prestao obavljati funkciju direktora trgovačkog društva Grumf d.o.o. te je upravljačka prava na temelju udjela u vlasništvu istog prenio na odvjetnicu s kojom nije u odnosu povezanosti, Povjerenstvo je utvrdilo da je dužnosnik postupio sukladno obvezama propisanim člankom 14. stavkom 1. i člankom 16. stavkom 1. ZSSI-a.

Vezano za navode iz prijave u kojima se ukazuje na mogućnost da je dužnosnik Dalibor Domitrović pogodovao trgovačkom društvu Otočki vrtovi d.o.o. čiji osnivač je financirao izbornu promidžbu dužnosnika, na način da mu je omogućio osnivanje prava građenja na zemljištu u poduzetničkoj zoni Ogulin bez javnog natječaja, Povjerenstvo je najprije izvršilo uvid u Izvješće o primljenim donacijama za financiranje izborne promidžbe dužnosnika Dalibora Domitrovića od 2. do 10. svibnja 2017.g. te utvrdilo da su trgovačka društva Reneth Ogulin d.o.o. i Otočki vrtovi d.o.o. financirali predizbornu kampanju Dalibora Domitrovića, i to svako od navedenih trgovačkih društava s iznosom od 20.000,00 kn.

Uvidom u podatke sudskog registra Trgovačkog suda u Zagrebu – Stalna služba u Karlovcu utvrđeno je da je trgovačko društvo RENETH OGULIN jedini osnivač i vlasnik trgovačkog društva OTOČKI VRTOVI d.o.o.

Na zahtjev Povjerenstva Grad Ogulin je dostavio očitovanje KLASA: 010-01/19-01/11, URBROJ: 2133/02-01/1-19-2 od 13. veljače 2019.g. u kojem se navodi da Grad Ogulin od osnivanja Poduzetničke zone Ogulin donosi odluke o raspisivanju javnog natječaja za prodaju nekretnina i Odluku o raspisivanju javnog natječaja za osnivanje prava građenja na nekretninama u Poduzetničkoj zoni Ogulin. Predmetne odluke donose se na sjednicama Gradskog vijeća Grada Ogulina, a Odluke su ujedno i javni natječaji koji se objavljuju na oglasnoj ploči i mrežnim stranicama Grada Ogulina i Poduzetničke zone Ogulin, u Glasniku Karlovačke županije i u javnoj tiskovini. Odluke su donesene na neodređeno vrijeme, odnosno dok ne budu prodane sve čestice u zoni, međutim, odluke su nekoliko puta izmijenjene zbog nove izmjere za k.o. Otok Oštarijski, kao i zbog toga što veliki broj promjena uslijed sklopljenih ugovora rezultira nepreglednim popisom „slobodnih“ parcela za nove investitore u Poduzetničku zonu Ogulin. Jednako tako, bilo je potrebno neke parcele ponovno vratiti u tekst Odluke jer su investitori odustali ili nisu u rokovima odradili pojedine radnje na realizaciji projekta.

Vezano za trgovačko društvo Otočki vrtovi d.o.o., Grad Ogulin u svom očitovanju navodi da je navedeno trgovačko društvo nositelj prava građenja na nekretninama u vlasništvu Grada Ogulina koje je osnovano ugovorom, a nakon dostavljene ponude investitora i nakon odluke Gradskog vijeća Grada Ogulina o prihvatu ponude. Nakon što je Gradsko vijeće Grada Ogulina donijelo odluku o prihvatu ponude, ugovor s trgovačkim društvom Otočki vrtovi d.o.o. potpisano je gradonačelnik Grada Ogulina.

Grad Ogulin nadalje navodi da je trgovačko društvo Bjelin d.o.o. iskazalo interes za kupnju nekretnina u vlasništvu Grada Ogulina te je kupoprodaja nekretnina realizirana u dva navrata, nakon dostavljenih ponuda i donošenja odluka o prihvatu istih od strane Gradskog vijeća Grada Ogulina. Odluka o raspisivanju javnog natječaja je prethodno bila javno objavljena te su se mogle javiti sve zainteresirane fizičke i pravne osobe.

U privitku očitovanja dostavljena je Odluka Gradskog vijeća Grada Ogulina o raspisivanju javnog natječaja za prodaju nekretnina u poduzetničkoj zoni u Ogulinu, KLASA: 023-01/12-01/72, URBROJ: 2133/02-02-12-1 od 29. lipnja 2012.g. te Odluka Gradskog vijeća Grada Ogulina o raspisivanju javnog natječaja za osnivanje prava građenja na nekretninama u poduzetničkoj zoni u Ogulinu, KLASA: 023-01/13-01/98, URBROJ: 2133/02-02-13-1 od 25. listopada 2013.g., ponuda trgovačkog društva Otočki vrtovi d.o.o. od 21. listopada 2015.g., Zapisnik sa 3. sjednice Povjerenstva za otvaranje ponuda u postupku javnog natječaja za osnivanje prava građenja na nekretninama u poduzetničkoj zoni u Ogulinu u 2015.g. od 2. studenoga 2015.g., Odluka Gradskog vijeća Grada Ogulina o prihvatu ponude trgovačkog društva Otočki vrtovi d.o.o. za osnivanje prava građenja u Poduzetničkoj zoni u Ogulinu, KLASA: 023-01/15-01/121, URBROJ: 2133/02-02-15-1 od 1. prosinca 2015.g.

Grad Ogulin je nadalje dostavio Odluku o raspisivanju javnog natječaja za prodaju nekretnina u poduzetničkoj zoni u Ogulinu, KLASA: 023-01/15-01/122, URBROJ: 2133/02-02-15-1 te Odluku o raspisivanju javnog natječaja za osnivanje prava građenja na nekretninama u poduzetničkoj zoni u Ogulinu, KLASA: 023-01/15-01/123, URBROJ: 2133/02-02-15-1 koje je Gradsko vijeće Grada Ogulina donijelo na sjednici održanoj 1. prosinca 2015.g., ponudu trgovačkog društva Otočki vrtovi d.o.o., Zapisnik sa 4. sjednice Povjerenstva za otvaranje ponuda u postupku javnog natječaja za osnivanje prava građenja na nekretninama u poduzetničkoj zoni u Ogulinu u 2015.g. od 7. prosinca 2015.g., Odluku Gradskog vijeća Grada Ogulina o prihvatu ponude trgovačkog društva Otočki vrtovi d.o.o. za osnivanje prava građenja u Poduzetničkoj zoni u Ogulinu KLASA: 023-01/15-01/144, URBROJ: 2133/02-02-15-1 od 18. prosinca 2015.g.

U privitku očitovanja je nadalje dostavljen Ugovor o osnivanju prava građenja, KLASA: 302-01/15-01/5, URBROJ: 2133/02-01/1-16-3, sklopljen dana 20. siječnja 2016.g. između Grada Ogulina i trgovačkog društva Otočki vrtovi d.o.o. te Sporazum o djelomičnom raskidu navedenog Ugovora sklopljen između istih stranaka dana 18. travnja 2018.g.

Grad Ogulin je također dostavio cjelovitu dokumentaciju vezanu za sklapanje Ugovora o kupoprodaji nekretnine u Poduzetničkoj zoni Ogulin s trgovačkim društvom Bjelin d.o.o.

Povjerenstvo obrazlaže da je iz podataka i dokumentacije koju je dostavio Grad Ogulin utvrđeno da je Gradsko vijeće Grada Ogulina donijelo odluke o raspisivanju javnog natječaja za prodaju i osnivanje prava građenja na nekretninama u Poduzetničkoj zoni Ogulin, a koje su javno objavljene na oglasnoj ploči i mrežnim stranicama Grada Ogulina i Poduzetničke zone Ogulin, u Glasniku Karlovačke županije i javnoj tiskovini. Odluke su donesena na neodređeno vrijeme, ali su nekoliko puta mijenjane iz razloga navedenih u očitovanju Grada Ogulina.

Predmetnim odlukama određeno je da se otvaranje prispjelih ponuda vrši jednom mjesečno, i to svakog prvog ponedjeljka u mjesecu pred povjerenstvom koje imenuje gradonačelnik Grada Ogulina, a odluku o izboru najpovoljnijeg ponuditelja donosi Gradsko vijeće Grada Ogulina.

Uvidom u Zapisnike sa 3. i 4. sjednice Povjerenstva za otvaranje ponuda u postupku javnog natječaja za osnivanje prava građenja na nekretninama u poduzetničkoj zoni u Ogulinu u 2015.g. od 2. studenoga i 7. prosinca 2015.g. utvrđeno je kako su na Odluku o raspisivanju javnog natječaja za osnivanje prava građenja na nekretninama u poduzetničkoj zoni Ogulin pristigle dvije ponude trgovačkog društva OTOČKI VRTOVI d.o.o. koje je bilo jedini ponuditelj za četiri nekretnine privremenih oznaka Z33 površine 51113 m2 i Z34 površine 48887 m2 te Z10A površine 4700 m2 i Z 15 površine 8294 m2 koje nakon nove katastarske izmjere čine dvije nekretnine, i to k.č.br. …., površine 100.000 m2 i k.č.br. ……, površine 12994 m2, sve k.o. Otok Oštarijski.

Zaprimljene ponude trgovačkog društva Otočki vrtovi d.o.o. proslijeđene su Gradskom vijeću Grada Ogulina koje je donijelo odluku o prihvatu navedenih ponuda, a Ugovor o osnivanju prava građenja s navedenim trgovačkim društvom potpisao je dana 20. siječnja 2016.g. tadašnji gradonačelnik Grada Ogulina Jure Turković.

Člankom 7. navedenog Ugovora određeno je da se stjecatelj prava građenja, trgovačko društvo Otočki vrtovi d.o.o. obvezuje u roku od dvije godine od dana zaključenja ugovora započeti s obavljanjem gospodarske djelatnosti. S obzirom da ova obveza nije ispunjena za jednu od nekretnina za koje je ugovor o osnivanju prava građenja sklopljen, i to za k.č.br. …., k.o. Otok Oštarijski, površine 100.000 m2, ugovor o osnivanju prava građenja s trgovačkim društvom Otočki vrtovi d.o.o. je djelomično raskinut za navedenu česticu.

Sporazum o djelomičnom raskidu ugovora s trgovačkim društvom Otočki vrtovi d.o.o. je u ime Grada Ogulina dana 18. travnja 2018.g. potpisao dužnosnik Dalibor Domitrović.

Povjerenstvo je nadalje iz dokumentacije koju je Grad Ogulin dostavio uz svoje očitovanje, utvrdilo da je čestica za koju je ugovor raskinut vraćena u Odluku o raspisivanju javnog natječaja za prodaju nekretnina u Poduzetničkoj zoni Ogulin i Odluku o raspisivanju javnog natječaja za osnivanje prava građenja na nekretninama u Poduzetničkoj zoni Ogulin te je ponudu za kupnju navedene čestice podnijelo trgovačko društvo Bjelin d.o.o. s kojim je i sklopljen ugovor o kupoprodaji nekretnine. Uvidom u predmetni ugovor nije utvrđeno da je trgovačkom društvu Bjelin d.o.o. postavljen uvjet isplate 2 milijuna kuna za građevinske radove koje je naručilo društvo RENETH OGULIN d.o.o. i za iste angažiralo tvrtku GTM-Gavan d.o.o., a kako se to navodi u prijavi.

Slijedom svega navedenoga, Povjerenstvo je utvrdilo da je odluku o sklapanja ugovora o osnivanju prava građenja s trgovačkim društvom Otočki vrtovi d.o.o. kao jedinim ponuditeljem za predmetne nekretnine, nakon javno objavljenog natječaja, donijelo je Gradsko vijeće Grada Ogulina, a ugovor s trgovačkim društvom Otočki vrtovi d.o.o. je potpisao tadašnji gradonačelnik Grada Ogulina Jure Turković. Dužnosnik Dalibor Domitrović potpisao je sporazumni djelomični raskid ugovora s navedenim trgovačkim društvom nakon što je utvrđeno da isto nije u roku ispunilo ugovorne obveze. Povjerenstvo stoga nije steklo saznanja iz kojih bi proizlazilo da je dužnosnik Dalibor Domitrović povodom uplate iznosa od 20.000,00 kn u predizbornoj kampanji od strane trgovačkog društva Otočki vrtovi d.o.o. na bilo koji način odlučivao u korist navedenog trgovačkog društva, odnosno pogodovao istom.

U pogledu navoda iz prijave da su u poslovnoj suradnji između trgovačkog društva Reneth Ogulin d.o.o. i društva Grumf d.o.o. u kojem udjele u vlasništvu ima dužnosnik Dalibor Domitrović izdavani fiktivni računi, Povjerenstvo ističe da se navodi iz prijave odnose na razdoblje prije nego što je dužnosnik Dalibor Domitrović stupio na dužnost gradonačelnika Grada Ogulina te da je kontrola nad eventualnim izdavanjem fiktivnih računa u nadležnosti Porezne uprave.

U odnosu na navode iz prijave da je Grad Ogulin stupao u višemilijunske poslovne odnose s trgovačkim društvom GTM-Gavan d.o.o., a sin vlasnika navedenog trgovačkog društva je prijatelj dužnosnika Dalibora Domitrovića, dok snaha vlasnika obavlja pravne poslove za Grad Ogulin, Povjerenstvo je od Grada Ogulina zatražilo potrebne podatke i dokumentaciju.

Grad Ogulin je dostavio očitovanje, KLASA: 010-01/19-01/11, URBROJ: 2133/02-01/1-19-4 od 14. ožujka 2019.g. u kojem se navodi da navedena jedinica lokalne samouprave koristi usluge Odvjetničkog ureda Maja Salopek od 7. travnja 2016.g. kada je potpisan prvi ugovor o pružanju odvjetničkih usluga za vrijeme mandata tadašnjeg gradonačelnika Jure Turkovića. Nakon održanih lokalnih izbora u 2017.g., novi gradonačelnik Dalibor Domitrović nastavio je suradnju s navedenom odvjetnicom za poslove navedene u Ugovoru u pružanju odvjetničkih usluga od 19. srpnja 2017.g.

U očitovanju se nadalje navodi da je Grad Ogulin u mandatu dužnosnika Dalibora Domitrovića stupao u poslovne odnose s trgovačkim društvom GTM-Gavan d.o.o., i to u 2017.g. temeljem narudžbenice br. JN1/342-2017 od 18. rujna 2017.g. za dobavu i prijevoz pijeska potrebnog za punjenje vreća prilikom poplave koja je zadesila Grad Ogulin, u iznosu od 19.360,00 kn + PDV, izdane na temelju ponude trgovačkog društva GTM-Gavan d.o.o. br. 009/17 od 18. rujna 2017.g. te za obavljanje poslova zimske službe na nerazvrstanim cestama na području Grada Ogulina sukladno popisu mehanizacije i cijeni efektivnog sata rada stroja navedenog u Ugovoru sklopljenom s navedenim trgovačkim društvom od 23. prosinca 2017.g.

U 2018.g. proveden je postupak javne nabave male vrijednosti za izvođenje radova na produžetku ulice P. Preradovića između ulice B. Frankopana i Bolničke ulice u Ogulinu – II. faza, pri čemu je zaprimljena jedna ponuda, i to trgovačkog društva GTM- Gavan d.o.o. te je s istim dana 6. srpnja 2018.g. sklopljen ugovor o javnoj nabavi radova na iznos od 1.051.067,00 kn + PDV. Također je proveden postupak javne nabave male vrijednosti za III. fazu istih radova. Zaprimljene su dvije ponude, a ugovor u vrijednosti od 1.516.627,75 kn + PDV sklopljen je dana 16. listopada 2018.g. s trgovačkim društvom GTM-Gavan d.o.o. kao najpovoljnijim ponuditeljem.

Nadalje, navedenom trgovačkom društvu su u 2018.g. izdane sljedeće narudžbenice:

- narudžbenica br. JN1/20-2018 izdana 11. siječnja 2018.g. za materijal i uslugu prijevoza istog za popravak poljskih putova po mjesnim odborima na području Grada Ogulina u iznosu od 19.959,40 kn + PDV, po ponudi trgovačkog društva GTM-Gavan d.o.o. od 9. siječnja 2018.g.,

- narudžbenica br. JN1/81/178-2018 izdana 8. lipnja 2018.g. za uslugu prijevoza zemlje na odlagalište otpada Sodol u iznosu od 10.080,00 kn + PDV, po ponudi trgovačkog društva GTM-Gavan d.o.o. br. 08/06/2018 od 8. lipnja 2018.g.,

- narudžbenica br. JN1/106/286-2018 izdana 5. rujna 2018.g. za uslugu prebacivanja i komprimiranja otpada na odlagalištu otpada Sodol u iznosu od 18.600,00 + PDV, po ponudi društva GTM-Gavan d.o.o. br. 11/2018 od 3. rujna 2018.g. te

- narudžbenica br. JN1/96/312-2018 izdana 19. rujna 2018.g. za kupnju betona i uslugu prijevoza istog za potrebu izgradnje dječjeg igrališta u Strugi u Ogulinu u iznosu od 3.565,50 kn + PDV, po ponudi društva GTM-Gavan d.o.o. br. 1800074 od 18. rujna 2018.g.

U 2019.g trgovačkom društvu GTM-Gavan d.o.o. Grad Ogulin izdao je narudžbenicu br. JN1/53/15-2019 dana 10. siječnja 2019.g. za materijal i uslugu prijevoza materijala potrebnog za popravak poljskih putova po mjesnim odborima Grada Ogulina u iznosu od 18.920,00 kn + PDV, po ponudi navedenog trgovačkog društva br. 001/19 od 1. siječnja 2019.g.

U privitku očitovanja dostavljena dokumentacija vezana za navedene poslovne odnose te Pravilnik o pravilima, uvjetima i postupcima jednostavne nabave KLASA: 404-02/17-01/01, URBROJ: 2133/02-01/1-17-1 koji je gradonačelnik Grada Ogulina donio 3. siječnja 2017.g. Člankom 8. navedenog Pravilnika propisano da se jednostavna nabava roba, usluga, projektnih natječaja i radova procijenjene vrijednosti manje od 80.000,00 kn bez PDV-a provodi izdavanjem narudžbenice ili zaključivanjem ugovora s jednim gospodarskim subjektom. Gospodarski subjekt odabire se iz vlastite baze podataka ponuditelja, po vlastitom izboru pročelnika upravnih odjela ili voditelja odsjeka, a izdavanju narudžbenice ili zaključivanju ugovora prethodi dostavljanje ponude odabranog gospodarskog subjekta.

Povjerenstvo prvenstveno obrazlaže da nije utvrđena interesna povezanost dužnosnika Dalibora Domitrovića s vlasnikom i direktorom trgovačkog društva GTM-Gavan d.o.o. s obzirom da prijateljstvo s vlasnikovim sinom nije dovoljna poveznica, odnosno ne predstavlja okolnost koja bi upućivala na interesnu povezanost s vlasnikom tog trgovačkog društva.

Također, iz očitovanja i dokumentacije koju je dostavio Grad Ogulin utvrđeno je da su prilikom stupanja u poslovne odnose između Grada Ogulina i trgovačkog društva GTM-Gavan d.o.o. poštivane odredbe Zakona o javnoj nabavi, odnosno pravilnika kojim je uređen postupak jednostavne nabave za Grad Ogulin, a koji su se primjenjivali ovisno o vrijednosti pojedine nabave.

Povjerenstvo je također utvrdilo da je Grad Ogulin sa odvjetnicom Majom Salopek, za koju se u prijavi navodi da je snaha vlasnika trgovačkog društva GTM-Gavan d.o.o., prvi ugovor o pružanju pravnih usluga sklopio 7. travnja 2016.g., odnosno još u mandatu ranijeg gradonačelnika Grada Ogulina Jure Turkovića. Dužnosnik Dalibor Domitrović nastavio je suradnju s navedenom odvjetnicom te je sklopio Ugovor o pružanju pravnih usluga 19. srpnja 2017.g.

S obzirom da Povjerenstvo nije utvrdilo okolnosti iz kojih bi proizlazila interesna povezanost između dužnosnika Dalibora Domitrovića i odvjetnice Maje Salopek te da je poslovna suradnja između Grada Ogulina i navedene odvjetnice započela prije mandata dužnosnika Dalibora Domitrovića, Povjerenstvo nije steklo saznanja koja bi upućivala da je sklapanjem Ugovora o pružanju pravnih usluga 19. srpnja 2017.g. dužnosnik postupao protivno odredbama ZSSI-a.

Povjerenstvo je od Grada Ogulina dodatno zatražilo i očitovanje o eventualnim poslovnim odnosima između Grada Ogulina i trgovačkog društva Grumf d.o.o. u suvlasništvu dužnosnika te trgovačkog društva GDM-TIM d.o.o. u suvlasništvu dužnosnikove majke.

Grad Ogulin je u svom očitovanju, KLASA: 010-01/19-01/11, URBROJ: 2133/02-01/1-19-6 od 8. travnja 2019.g naveo da za vrijeme mandata dužnosnika Dalibora Domitrovića Grad Ogulin nije stupao u poslovne odnose s trgovačkim društvima Grumf d.o.o. i GDM-TIM d.o.o.

Slijedom svega navedenoga, a povodom navoda o pogodovanju trgovačkim društvima Otočki vrtovi d.o.o., GDM-TIM d.o.o. i GTM-Gavan d.o.o. te povodom ostalih navoda iz prijava zaprimljenih dana 31. prosinca 2018.g. pod brojem: 711-U-3787-P-436/18-01-1, zatim dana 3. siječnja 2019.g. pod brojem: 711-U-87-P-436-18/19-02-1 te dana 16. siječnja 2019.g Povjerenstvo je utvrdilo da iz prikupljenih podataka i dokumentacije ne proizlazi da je postupanjem dužnosnika Dalibora Domitrovića došlo do moguće povrede odredbi ZSSI-a te je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Dalibor Domitrović, elektronička dostava
2. Podnositeljima prijava, putem e-maila
3. Na znanje E-mail adrese s kojih su prijave poslane
4. Objava na internetskoj stranici Povjerenstva
5. Pismohrana